ესტონეთის ოკუპაცია გერმანიის მიერ პირველი მსოფლიო ომის დროს
გერმანიის იმპერიას ოკუპირებული ჰქონდა ესტონეთი პირველი მსოფლიო ომის უკანასკნელ სტადიებზე. 1917 წლის 11-21 ოქტომბერს, იმპერიულმა გერმანულმა ჯარმა დაიპყრო დასავლეთ ესტონური არქიპელაგი (მოონზუნდის არქიპელაგი), რომელიც მოიცავდა უფრო დიდ კუნძულებს საარემაას (იოსელი), ჰიიუმაას (დაგიო) და მუჰუს (მოონი) სახით. ესტონეთში ბრძოლა შეწყდა მაშინ, როცა ბრესტ-ლიტოვსკის საზავო მოლაპარაკებები დაიწყო. თუმცა, აღნიშნული მოლაპარაკებები დროებით შეწყდა 1918 წლის თებერვალში და იმისთვის, რომ ბრესტ-ლიტოვსკის ზავზე ხელის მოწერისთვის საბჭოთა რუსეთის ბოლშევიკურ რეჟიმზე ზეწოლა განეხორციელებინათ, გერმანელებმა დაიწყეს ესტონეთის ტერიტორიის დაკავება 1918 წლის 18 თებერვალს, ხოლო1918 წლის 21 თებერვალს მარშით გასწიეს ჰააფსალუსკენ (ჰაფსალ). გერმანულმა ძალებმა 22 თებერვალს განახორციელეს ვალგას (ვალკა), ხოლო 24 თებერვალს პიარნუს (პერნაუ), ვილიანდის (ფელინი) და ტარტუს (დორპატი) ოკუპაცია. ტალინი (რევალი) გერმანულმა საჯარისო შენაერთებმა დაიპყრეს 1918 წლის 25 თებერვალს, ხოლო 1918 წლის 4 მარტს - ესტონეთის დარჩენილი ტერიტორია, კერძოდ, ქალაქი ნარვა. გარკვეული პერიოდის განმავლობაში, გერმანელების წინსვლამ ბოლო მოუღო, როგორც ესტონეთის დროებით მთავრობას, რომელმაც გამოაცხადა ქვეყნის დამოუკიდებლობა 1918 წლის 24 თებერვალს, ისე ესტონეთში შემორჩენილი ბელშევიკური რუსული წითელი გვარდიელების არსებობას. ბოლო წითელგვარდიელი რუსეთში გაიქცა მდინარე ნარვას საშუალებით 1918 წლის 5 მარტს. გენერალ-ლეიტენანტი ადოლფ ვონ სეკენდორფი ტალინში ჩავიდა 1918 წლის 28 თებერვალს. ის მოქმედებდა, როგორც მე-3 კომენდატურის სამხედრო მეთაური, დასავლეთ ესტონეთის არქიპელაგზე განთავსებულ გერმანიის სამხედრო ადმინისტრაციაში. მოგვიანებით, 1918 წელს, "ბრესტ-ლიტოვსკის ზავის" ხელმოწერით, რუსი ბოლშევიკების მთავრობამ უკან წაიღო ყველანაირი პრეტენზია ესტონეთის სუვერენულობაზე და ფორმალურად მისცა გერმანიის იმპერიას უფლება განეხორციელებინა ესტონეთის ანექსია, ან შეექმნა იქ მასზე დამოკიდებული სახელმწიფო ("კლიენტი სახელმწიფო"). ესტონეთი გახდა გერმანიის ობერ ოსტ-ის ნაწილი (სამხედრო ადმინისტრაცია, რომელიც ვრცელდებოდა კურლანდიაზე, ესტონეთზე, ლივონიაზე, იოსელსა და რიგაზე) 1918 წლის ნოემბერში პირველი მსოფლიო ომის დასრულებამდე.